b'\n_START_ARTICLE_\nAlojzij Cvikl\n_START_SECTION_\n\xc5\xa0kofovsko geslo\n_START_PARAGRAPH_\nIz teme bo zasvetila lu\xc4\x8d (2Kor 4,6)\n_START_SECTION_\n\xc5\xbdivljenjepis\n_START_PARAGRAPH_\nAlojzij Cvikl izhaja iz Vizor pri Novi Cerkvi, iz preproste kme\xc4\x8dko-delavske dru\xc5\xbeine. Prve \xc5\xa1tiri razrede osnovne \xc5\xa1ole je obiskoval v Novi Cerkvi, preostale pa v Dobrni. Ko je bil v tretjem razredu, je postal tudi ministrant v doma\xc4\x8di \xc5\xbeupniji. Ko je bil star 10 let, se je prvi\xc4\x8d sre\xc4\x8dal z  jezuiti, ko je v \xc5\xbeupnijo v okviru misijona pri\xc5\xa1el Ludvik Jeza. V srednjo \xc5\xa1olo je hodil na II. gimnazijo Maribor, kjer je maturiral leta 1974. V tem \xc4\x8dasu je bival v jezuitskem malem semeni\xc5\xa1\xc4\x8du. Jeseni 1974 je stopil v noviciat. Leta 1976 pa je v Novem mestu slu\xc5\xbeil voja\xc5\xa1ki rok. Leta 1977 se je vpisal na Teolo\xc5\xa1ko fakulteto v Ljubljani, jeseni 1979 pa je v Turinu opravljal jezuitsko prakso, pri \xc4\x8demer je deloval kot vzgojitelj in verou\xc4\x8ditelj na zasebni jezuitski gimnaziji. Leta 1980 se je vpisal na rimsko pape\xc5\xa1ko univerzo Gregoriana._NEWLINE_Diakonsko posve\xc4\x8denje je prejel 28. marca 1983 v Rimu, duhovni\xc5\xa1ko pa mu je podelil mariborski pomo\xc5\xbeni \xc5\xa1kof Jo\xc5\xbeef Smej 3. julija istega leta v doma\xc4\x8di \xc5\xbeupniji v Novi Cerkvi.\n_START_SECTION_\nSlu\xc5\xbeba\n_START_PARAGRAPH_\nPrvo duhovni\xc5\xa1ko slu\xc5\xbebo je opravljal kot kaplan v \xc5\xbdupniji Ljubljana - Dravlje, kjer se je \xc5\xa1e posebej posve\xc4\x8dal delu z mladimi in zakonci. Leta 1988 se je vpisal na podiplomski \xc5\xa1tudij na mednarodno Fakulteto Lumen Vitae v Bruslju, kjer je leta 1990 magistriral z nalogo Vzgoja odraslih v \xc5\xbeupniji, ki jo je napisal v franco\xc5\xa1\xc4\x8dini. Jeseni istega leta je bil imenovan za \xc5\xbeupnika v Dravljah. Spomladi 1993 je od\xc5\xa1el v Padovo, kjer je dokon\xc4\x8dal jezuitsko formacijo, 15. avgusta pa v Dravljah naredil slovesne zaobljube._NEWLINE_Nad\xc5\xa1kof Alojzij \xc5\xa0u\xc5\xa1tar ga je zatem imenoval za prvega ravnatelja Jegli\xc4\x8devega dija\xc5\xa1kega doma v Zavodu svetega Stanislava. Tam je bil prvi profesor verouka na \xc5\xa0kofijski klasi\xc4\x8dni gimnaziji in eno leto tudi pomo\xc4\x8dnik ravnatelja. Verouk je pou\xc4\x8deval osem let._NEWLINE_Spomladi 1995 je bil imenovan za provinciala slovenske jezuitske province. To slu\xc5\xbebo je opravljal do leta 2001. V njegovem mandatu je bila slovenskim jezuitom vrnjena Cerkev svetega Jo\xc5\xbeefa v Ljubljani, ki je bila po obnovi posve\xc4\x8dena 5. novembra 2000. Prizadeval si je tudi za dokon\xc4\x8danje in posvetitev Cerkve svetega Janeza Krstnika v Ko\xc4\x8devski Reki. Medtem je januarja 1996 postal predsednik Zveze vi\xc5\xa1jih redovnih predstojnikov in predstojnic, ki se je leta 1999 preimenovala v Konferenco redovnih ustanov Slovenije (KORUS). V teh letih je bil tudi \xc4\x8dlan razli\xc4\x8dnih komisij in sodelavec pri sinodah._NEWLINE_Leta 2001 je postal rektor pape\xc5\xa1kega kolegija Russicum v Rimu, ki ga je temeljito prenovil in vanj nastanil skupnost sester. Marca 2009 je izdaj knjigo Il Padre. Servire nel nascondimento \xe2\x80\x93 Maksimilijan \xc5\xbditnik SJ, v kateri je predstavil svojega sobrata, s katerim je delil zadnja leta \xc5\xbeivljenja v kolegiju. Po kon\xc4\x8dani slu\xc5\xbebi v Rimu je na\xc4\x8drtoval tako imenovano sobotno leto na Malti, vendar je na\xc4\x8drt spremenil, saj je novembra 2010 postal za\xc4\x8dasni ekonom Nad\xc5\xa1kofije Maribor, ki se je tedaj soo\xc4\x8dala s hudo finan\xc4\x8dno krizo. Hkrati je kot pastoralno delo izvr\xc5\xa1eval slu\xc5\xbebo duhovnega pomo\xc4\x8dnika v Vitanju. V Mariboru se je trudil z upniki nad\xc5\xa1kofije skleniti sporazum, do \xc4\x8desar je 3. marca 2015 tudi pri\xc5\xa1lo.\n_START_SECTION_\nMariborski nad\xc5\xa1kof\n_START_PARAGRAPH_\nKmalu po sporazumu je 14. marca prejel imenovanje za mariborskega nad\xc5\xa1kofa in metropolita. Za \xc5\xa1kofovsko geslo si je izbral besede iz Drugega pisma Korin\xc4\x8danom (2 Kor 6,4): Iz teme bo zasvetila lu\xc4\x8d, saj so na nad\xc5\xa1kofiji, kot je dejal, \xc5\xa1tiri leta iskali lu\xc4\x8d na koncu predora, pa tudi zaradi Slom\xc5\xa1kove misli Vera bodi vam lu\xc4\x8d ter prepri\xc4\x8danja, da Slovenija potrebuje ve\xc4\x8d lu\xc4\x8di. Za \xc5\xa1kofovsko ime si je izbral ime Alojzij, ki ga je prejel \xc5\xbee ob krstu, \xc4\x8deprav ima uradno ime Alojz, kli\xc4\x8dejo pa ga ve\xc4\x8dinoma Lojze. \xc5\xa0kofovsko posve\xc4\x8denje je prejel 26. aprila 2015 v Stolnici svetega Janeza Krstnika v Mariboru. Glavni posve\xc4\x8devalec je bil apostolski nuncij Juliusz Janusz, soposve\xc4\x8devalca pa dotedanji apostolski administrator nad\xc5\xa1kofije Stanislav Lipov\xc5\xa1ek in upokojeni pomo\xc5\xbeni \xc5\xa1kof Jo\xc5\xbeef Smej. Leta 2017 so v Kopru izvolili nad\xc5\xa1kofa Cvikla za podpredsednika S\xc5\xa0K.'